**Anexa 19 Ajutor de minimis și**

**ajutor de stat pentru investiții în infrastructura de reîncărcare sau realimentare**

Pentru realizarea investițiilor în vederea reîncărcarii sau realimentării vehiculelor electrice, la depunerea Cererii de finanțare, solicitantul va opta pentru unul din următoarele tipuri de ajutor: ajutor de minimis (conform Regulament nr. 1407/2013 privind ajutoarele de minimis) sau ajutor de stat pentru investiții în infrastructura de reîncărcare sau realimentare (conform art. 36a din Regulamentul UE nr. 651/2014 privind categoriile de ajutoare compatibile cu piața internă în aplicarea art. 107 si 108 din Tratat).

Ajutoarele de minimis și ajutorul de stat pentru investiții în infrastructura de reîncărcare sau realimentare nu vor finanța activități sau domenii exceptate prevazute în Schema de ajutor de stat și ajutor de minimis pentru promovarea infrastructurii de reîncărcare vehicule electrice aprobată prin decizia nr........./ a Directorului General.

Cursul valutar utilizat la solicitarea ajutorului de stat / de minimis este cursul Inforeuro din luna publicării ghidului specific. La semnarea contractului de finanțare, pentru calcularea cuantumului ajutorului de stat/ de minimis, se utilizează cursul Infoeuro din lunaa semnării contractului de finanțare.

1. **Ajutor de minimis**

Valoarea finanţării nerambursabile ce poate fi acordată pentru amplasarea de stații și puncte de reîncărcare electrică pentru fiecare beneficiar, sub formă de ajutor de **minimis este de minimum 50.000 EUR şi maximum 200.000 EUR.**

Pentru cheltuielile finanțabile prin ajutor de minimis, Beneficiarul proiectului trebuie să asigure contribuţia proprie de minimum 2% din valoarea eligibilă a cheltuielilor finanţabile, precum şi finanţarea cheltuielilor neeligibile aferente proiectului (dacă este cazul).

Valoarea maximă a ajutorului de minimis ce poate fi acordată unei **întreprinderi unice** (a se vedea mai jos), din fonduri publice, pe o perioadă de 3 ani fiscali consecutivi (ultimii 2 ani fiscali înainte de data depunerii cererii de finanţare şi anul curent depunerii cererii de finanţare) este de 200.000 EUR, echivalent în lei, la cursul de schimb InforEuro valabil la data acordării ajutorului.

Dacă, pe lângă domeniul de activitate în care se realizează investiția propusă prin cererea de finanțare, întreprinderea solicitantă desfășoară activități și în alte domenii (clase CAEN), dintre care unele sunt excluse din aria de aplicare a Regulamentului de minimis și/sau a Schemei de ajutor de stat și ajutor de minimis pentru promovarea infrastructurii de reîncărcare vehicule electrice aplicabile acestui apel sau plafonul aplicabil acestor domenii este mai mic de 200.000 EUR, atunci întreprinderii i se poate aplica plafonul de 200.000 EUR doar dacă, de finanțarea primită, nu va beneficia în activitățile desfășurate în domeniile excluse ori cărora li se aplică un plafon mai mic.

**Întreprinderea unică**

În sensul Regulamentului de minimis, plafonul de minimis (200.000 EUR) se aplică întreprinderii unice.

Întreprinderea unică include toate întreprinderile între care există cel puțin una dintre relațiile următoare:

1. o întreprindere deține majoritatea drepturilor de vot ale acționarilor sau ale asociaților unei alte întreprinderi;
2. o întreprindere are dreptul de a numi sau revoca majoritatea membrilor organelor de administrare, de conducere sau de supraveghere ale unei alte întreprinderi;
3. o întreprindere are dreptul de a exercita o influență dominantă asupra altei întreprinderi în temeiul unui contract încheiat cu întreprinderea în cauză sau în temeiul unei prevederi din contractul de societate sau din statutul acesteia;
4. o întreprindere care este acționar sau asociat al unei alte întreprinderi și care controlează singură, în baza unui acord cu alți acționari sau asociați ai acelei întreprinderi, majoritatea drepturilor de vot ale acționarilor sau ale asociaților întreprinderii respective.

Astfel, dacă întreprinderile A și B formează o întreprindere unică (spre exemplu, A deține peste 50% din părțile sociale ale lui B), atunci A și B împreună vor putea beneficia de 200.000 EUR (nu fiecare în parte de câte 200.000 EUR).

Întreprinderile care întreţin, prin intermediul uneia sau mai multor întreprinderi, relațiile la care se face referire mai sus sunt considerate întreprinderi unice.

Astfel, dacă întreprinderea A deține majoritatea drepturilor de vot ale întreprinderii B, iar B deține, la rândul ei, majoritatea drepturilor de vot ale întreprinderii C, atunci toate cele 3 întreprinderi constituie o întreprindere unică și împreună vor putea beneficia de 200.000 EUR (nu fiecare în parte de câte 200.000 EUR).

La identificarea întreprinderii unice, se vor avea în vedere doar întreprinderile înregistrate pe teritoriul aceluiași stat membru al Uniunii Europene.

**Cumulul ajutoarelor de minimis**

Plafonul de minimis (200.000 EUR) de care poate beneficia un solicitant se va reduce cu valoarea cumulată a tuturor ajutoarelor de minimis, acordate întreprinderii unice pe parcursul ultimilor 2 ani fiscali înainte de data depunerii cererii de finanţare şi anul curent depunerii cererii de finanţare.

Ajutoarele de minimis acordate în conformitate cu Regulamentul nr. 1407/2013 pot fi cumulate cu ajutoarele de minimis acordate în conformitate cu Regulamentul (UE) nr. 360/2012 al Comisiei Europene, în limita plafonului stabilit în Regulamentul (UE) nr. 360/2012 și/sau cu ajutoare de minimis acordate în conformitate cu alte regulamente de minimis, în limita plafonului de minimis mai sus menționat.

Astfel, se vor cumula următoarele ajutoare de minimis:

1. primite de întreprinderea solicitantă;

2. primite de toate celelalte întreprinderi cu care întreprinderea solicitantă formează întreprinderea unică.

În cazul fuziunilor sau al achizițiilor, atunci când se stabilește dacă un nou ajutor de minimis acordat întreprinderii rezultate ca urmare a procesului de fuziune/achiziție sau întreprinderii care face achiziția, depășește plafonul relevant, se iau în considerare toate ajutoarele de minimis anterioare acordate tuturor întreprinderilor care fuzionează. Ajutoarele de minimis acordate legal înainte de fuziune sau achiziție rămân legal acordate. Același principiu se aplică în cazul unei întreprinderi care a fuzionat cu alte întreprinderi, prin absorbirea acestora.

În cazul în care o întreprindere se împarte în două sau mai multe întreprinderi separate, ajutoarele de minimis acordate înainte de separare se alocă întreprinderii care a beneficiat de acestea, și anume, în principiu, întreprinderii care preia activitățile pentru care au fost utilizate ajutoarele de minimis. În cazul în care o astfel de alocare nu este posibilă, ajutoarele de minimis se alocă proporțional pe baza valorii contabile a capitalului social al noilor întreprinderi la data la care separarea produce efecte.

Cumularea ajutoarelor primite în regim de minimis se face indiferent de:

1. Sursa ajutoarelor (de expemplu: buget de stat, buget local, fonduri europene)
2. Forma ajutoarelor (de expemplu: finanţare nerambursabilă, scutiri de la plata unor taxe, garanţii, facilităţi privind creditele primite, dobânzi subvenţionate, garanţii bancare etc.)

Solicitantul va completa şi semna Declaraţia unică (anexa la Ghidul solicitantului), pe propria răspundere, în care va menţiona dacă ajutoarele de minimis primite în ultimii 2 ani fiscali anteriori datei de depunere a cererii de finanțare, precum şi în anul fiscal curent, până la depunerea cererii de finanţare, respectiv încheierea contractului de finanțare depășește 200.000 EUR.

Dacă valoarea în EUR a unui ajutor de minimis ori modalitatea de determinare a acesteia sunt specificate în actul de acordare (de expemplu: contract de finanțare, acord de principiu), atunci această valoare va fi dedusă din plafonul de minimis. În caz contrar, pentru determinarea valorii în EUR a ajutorului primit, se va utiliza rata de schimb InforEuro valabilă în luna acordării ajutorului (de expemplu: luna emiterii/ semnării actului de acordare a ajutorului).

În cazul în care, prin acordarea unor noi ajutoare de minimis, s-ar depăși plafonul de minimis (de 200.000 EUR), întreprinderea poate opta, până la acordarea acestui ajutor, pentru reducerea finanțării solicitate sau pentru renunțarea, integrală sau parțială, la ajutoare anterioare deja primite pentru a nu depăși acest plafon, conform Deciziei CEJ în cauza C‑608/19[[1]](#footnote-1).

Reducerea finanțării solicitate poate fi efectuată și în situația în care nu există un ajutor acordat anterior, atât în scopul încadrării în pragul finanțării stabilit prin Ghidul solicitantului (minimum 50.000 EUR şi maximum 200.000 EUR), cât și în scopul încadrării în plafonul de minimis.

Dacă Solicitantul nu ajustează valoarea solicitată astfel încât să se încadreze sub pragul de minimis sau nu renunță, integral sau parțial, la ajutoare anterioare deja primite, pentru a nu depăși acest plafon, atunci nu va beneficia de ajutor de minimis.

Ajutoarele de minimis nu se cumulează cu ajutoarele de stat acordate pentru aceleași costuri eligibile dacă un astfel de cumul ar depăși intensitatea sau valoarea maximă relevantă a ajutorului stabilită pentru condițiile specifice ale fiecărui caz de un regulament sau de o decizie de exceptare pe categorii adoptată de Comisie.

**B. Ajutor de stat pentru investiții în infrastructura de reîncărcare sau realimentare**

Valoarea finanţării nerambursabile ce poate fi acordată pentru amplasarea de stații și puncte de reîncărcare electrică pentru fiecare beneficiar, sub formă de ajutor de stat pentru investiții în infrastructura de reîncărcare sau realimentare este de minimum 50.000 EUR şi maximum 1.425.000 EUR.

Finanţarea nerambursabilă maximă ce poate fi acordată ca ajutor de stat pentru investiții în infrastructura de reîncărcare sau realimentare **nu trebuie să depăşească 35%** din valoarea eligibilă a cheltuielilor. Beneficiarul proiectului trebuie să asigure contribuţia proprie pentru finanţarea diferenței până la valoarea totală a cheltuielilor eligibile, precum și finanțarea cheltuielilor neeligibile aferente proiectului (dacă este cazul).

Ajutorul de stat pentru investiții în infrastructura de reîncărcare sau realimentare acordat unui beneficiar **nu trebuie să depășescă 40% din bugetul total al schemei**.

Ajutoarele pentru costuri eligibile identificabile exceptate prin Regulamentul (UE) nr. 651/2014 pot fi cumulate cu:

1. orice alt ajutor de stat, atât timp cât măsurile respective vizează costuri eligibile identificabile diferite;
2. orice alt ajutor de stat, în legătură cu aceleași costuri eligibile, care se suprapun parțial sau integral, numai în cazul în care cumulul respectiv nu are drept rezultat depășirea celui mai ridicat nivel de intensitate a ajutorului sau a celui mai ridicat cuantum al ajutorului aplicabil ajutorului respectiv în temeiul Regulamentului (UE) nr. 651/2014.

Ajutoarele de stat exceptate în temeiul schemei nu se cumulează cu niciun tip de ajutoare de minimis în raport cu aceleași costuri eligibile dacă un astfel de cumul ar conduce la o intensitate a ajutorului/ prag al ajutorului care le depășește pe cele prevăzute în prezentul Ghid de finanțare specific si Schema de ajutor menționată în prima parte a prezentei anexe.

**C. Data acordării ajutoarelor de minimis și ajutoarelor de stat pentru investiții în infrastructura de reîncărcare sau realimentare**

Ajutoarele se consideră acordate în momentul în care dreptul legal de a beneficia de aceste ajutoare este conferit întreprinderii în temeiul legislației naționale aplicabile, indiferent de data la care ajutorul de minimis / de stat se plătește întreprinderii respective.

În cazul Programului Regional Nord-Est, data acordării ajutorului este data semnării contractului de finanțare.

**D. Condiții pentru accesarea ajutorului de stat / de minimis**

1) Componenta constând în investiții în construirea, procurarea, instalarea și punerea în funcțiune de stații și puncte de reîncărcare este eligibilă pentru finanțare în baza prezentei scheme dacă îndeplineşte cumulativ următoarele criterii:

a) punctele de reîncărcare respectă specificațiile tehnice prevăzute în Anexa II Specificații tehnice din Directiva (UE) nr. 94/2014, respectiv:

1.1. Punctele de reîncărcare cu putere normală pentru autovehicule

Punctele de reîncărcare cu curent alternativ (AC) de putere normală pentru vehicule electrice sunt echipate, din motive de interoperabilitate, cel puţin cu prize sau conectori de tip 2 pentru vehicule, conform descrierii din standardul EN62196-2. Menţinându-se compatibilitatea cu tipul 2, aceste prize pot fi dotate cu elemente precum obturatoare mecanice.

1.2. Puncte de reîncărcare cu putere înaltă pentru autovehicule

Punctele de reîncărcare cu curent alternativ (AC) de putere înaltă pentru vehicule electrice sunt echipate, din motive de interoperabilitate, cel puţin cu conectori de tip 2, conform descrierii din standardul EN62196-2.

Punctele de reîncărcare cu curent continuu (DC) de putere înaltă pentru vehicule electrice sunt echipate, din motive de interoperabilitate, cel puţin cu conectori ai sistemului de încărcare combinat „Combo 2”, conform descrierii din standardul EN62196-3.

1.3. Puncte de reîncărcare fără fir pentru autovehicule

1.4. Schimbarea bateriilor pentru autovehicule

1.5. Puncte de reîncărcare pentru autovehicule de categoria L

b) staţiile de reîncărcare vor dispune de un acces deschis de management şi operare care să permită identificarea locaţiei, monitorizarea în timp real a funcţionalităţii, disponibilităţii, cantităţii de energie transferată. De asemenea, acest acces trebuie să permită interconectarea şi comunicarea cu alte instalaţii similare în timp real;

c) asigură un minim de locuri de parcare cel puţin egal cu numărul punctelor de reîncărcare aferente staţiilor solicitate, destinate exclusiv încărcării vehiculelor electrice, marcate cu culoarea verde. Marcajul se va menţine pe toată perioada de implementare şi de durabilitate a proiectului;

d) prevede semnalizarea corespunzătoare şi vizibilă a spaţiilor în care sunt instalate staţiile de reîncărcare, în concordanţă cu standardele europene şi naţionale în domeniu;

e) valoarea finanțării nerambursabile solicitate prin ajutor de stat / de minimis este de minimum 50.000 EUR/întreprindere;

2) La depunerea Cererii de finanțare, solicitantul va prezenta Devizul obiectivului de investiţie “Amplasarea de stații și puncte de reîncărcare electrică” întocmit conform HG 907/2016.

3) Pentru a fi eligibile, lucrările pentru componenta referitoare la amplasarea de stații și puncte de reîncărcare electrică nu trebuie să fie demarate anterior depunerii Cererii de finanțare.

4) Cererea de finanțare va fi însoțită de declarația solicitantului, privind:

- ajutoarele de minimis primite de întreprinderea unică în anul fiscal curent, până la depunerea aplicației de proiect, respectiv încheierea actului de acordare a ajutorului de minimis, şi în ultimii doi ani fiscali anteriori datei de depunere a aplicației de proiect (fie din surse ale statului sau ale autorităţilor locale, fie din surse comunitare). În cazul în care anul depunerii cererii de finanțare nu coincide cu anul acordării ajutorului, respectiva declarație va fi actualizată de către solicitantul ajutorului de minimis înainte de încheierea actului de acordare a ajutorului de minimis;

- structura întreprinderii unice din care face parte beneficiarul;

- eventualele alte ajutoare de stat primite anterior pentru aceleași costuri eligibile ca cele finanțate de prezenta măsură;

- faptul că nu a fost subiectul unei decizii de recuperare a unui ajutor de stat sau de minimis ca fiind ilegal şi incompatibil cu piaţa comună, emise de Comisia Europeană, Consiliul Concurenței sau de un furnizor de ajutor de stat / de minimis sau, în cazul în care a făcut obiectul unei astfel de decizii, aceasta a fost deja executată şi creanţa integral recuperate, inclusiv dobânda aferentă;

- faptul că ajutorul de minimis și/sau ajutorul pentru investiții în infrastructura pentru reîncărcarea sau realimentarea vehiculelor electrice acordat nu va finanța activități sau domenii exceptate de prezenta măsură;

- faptul că solicitantul va prezenta documentele contabile care atestă ținerea de evidențe contabile separate, alocarea costurilor și veniturilor într-un mod adecvat și garantarea faptului că finanțarea publică nu favorizează alte activități, dacă solicitantul desfășoară atât activități economice, cât și activități care nu implică ajutor de stat, pentru ca întreaga finanțare publică a proiectului să nu intre sub incidența normelor privind ajutorul de stat;

1. A se vedea Decizia CJUE în cauza C-608/19, pronunțată la 28.10.2020 - „Trimitere preliminară – Ajutoare de stat – Regulamentul (UE) nr. 1407/2013 – Articolul 3 – Ajutor *de minimis* – Articolul 6 – Monitorizare – Întreprinderi care depășesc plafonul *de minimis* din cauza cumulului cu ajutoare obținute anterior – Posibilitatea de a alege între reducerea unui ajutor anterior sau renunțarea la acesta pentru a respecta plafonul *de minimis*”, accesibilă la adresa web: <https://curia.europa.eu/juris/document/document.jsf?text=&docid=233007&pageIndex=0&doclang=RO&mode=lst&dir=&occ=first&part=1&cid=2603115> [↑](#footnote-ref-1)